Man dagvaar ouers oor sy geboorte ‘sonder toestemming’ŉ Man van Indië wil sy ouers dagvaar omdat hulle kwansuis nie sy toestemming gehad het om gebore te word nie. Raphael Samuel (27) vergelyk om kinders te hê met “ontvoering en slawerny” en sê sy ouers het hom “slegs vir hul plesier en vreugde geskep”. Hy glo iemand wat nie toestemming gegee het om gebore te word nie, moet nie in die wêreld ingebring word nie. Ondanks sy houding oor voortplanting, voer hy aan hy het ŉ “wonderlike verhouding” met sy ouers. “My lewe is wonderlik, maar ek kan nie sien hoekom ek enigiemand anders deur die warboel van ŉ skoolloopbaan en om ŉ werk te vind, moet sit nie – veral nie as hulle nie gevra het om te bestaan nie,” het hy aan The Print gesê Raphael, van Moembai, het ook ŉ Facebook-blad genaamd “Nihilanand” wat deur meer as 2 000 sosialemediagebruikers gevolg word. Die anti-natale beweging het in Indië begin waar jonger mense poog om sosiale druk te weerstaan om kinders te kry. “Jou ouers het jou gekry in plaas van ŉ speelding of ŉ hond. Jy skuld hulle niks nie. Jy is bloot hulle vermaak.” Hoewel Raphael wye mediadekking geniet oor sy uitsprake, is dit nie duidelik of hy wel van plan is om sy ouers te dagvaar en of dit moontlik deel is van ŉ promosieveldtog nie. Gebruikers bevraagteken sy pogings om sy identiteit te verbloem en die vals baard wat hy in die onderstaande video dra.